Teksti: Kaisa Aitlahti, Marjukka Luoma, Satu Reinikainen

# Vauvojen vilttikirkko

## Kirkkohetken kulku

### Liikkeelle musiikilla ja loruttelulla

*Soivat iloisesti kirkonkellot* –laulu kutsuu yhteen. Tarjolla on kilistettäviä soittimia.

Alkusanoissa muistetaan, että kaikenikäiset ovat lämpimästi tervetulleita vauvojen ja aikuisten yhteiseen hetkeen. Vauvat saavat olla keskiössä, näkyä ja kuulua. Toisille sylissä oleminen ja silittely on tärkeintä, vauhdikkaimmille köröttelyt ja pomputtelut voi olla se kaikkein hauskin asia. Aikuisten kesken on tilaa ajatusten ja kokemusten jakamiselle. Kirkkohetkessä saa liikkua, leikkiä ja olla juuri niin kuin tuntuu hyvältä. Jos mukana on oma viltti, käytä sitä niin kuin haluat. Kerrotaan myös mistä vilttejä saa lainaan.

Lorutellaan silittäen kehon eri osia:

Vau-vau-vauvani varpaat

suloiset, heiluvat, ihanat!

Siu-siu-siunata tahdon,

polut, joita ne kulkevat

Vau-vau-vauvani sormet,

vikkelät, näppärät, nopeat!

Siu-siu-siunata tahdon,

asiat, joihin ne tarttuvat.

Vau-vau-vauvani massun,

pyöreän, hassun, pehmeän!

Siu-siu-siunata tahdon,

ettei se olisi tyhjillään.

Vau-vau-vauvani silmät,

kauniit, kirkkaat, värikkäät.

Siu-siu-siunata tahdon,

jotta hyvää ja kaunista näät.

Vau-vau-vauvani kokonaan,

rakkaan tärkeän arvokkaan.

Siu-siu-siunata tahdon,

suukkooja matkalles mukaan näin pakkaan!

(suukotellaan vauvaa)

Loru: Miia Raninen

*Sinä suojaat meitä edestä ja takkaa* (LV 92), köröttelyä ja keinuttelua ja pomputtelua vauvojen kanssa.

### Rukous

Jumalan eteen saamme tulla kaikkien tunteidemme ja kokemustemme kanssa. Ympäri kirkkoa on perheiden tekemiä rukousalttareita, joilla kierrellään musiikin soidessa. Mikä alttareiden kuvaamista tunnetiloista on sinulle tutuin, vaikein tai tärkein? Mitä ajatuksia niiden luona herää?

### Raamatun tekstin äärellä

Luetaan ensin Raamatusta Luuk. 10:38–42.

Mietitään sitten, entä jos tämä teksti kuuluisi näin:

*“Jeesus kulki eteenpäin opetuslastensa kanssa ja tuli erääseen kylään. Siellä oli perhe, joka kutsui Jeesuksen luokseen. Toinen vanhemmista asettui istumaan Jeesuksen jalkojen juureen ja kuunteli hänen puhettaan. Toisella oli kädet täynnä työtä ja siksi hän tuli sanomaan: ”Jeesus, etkö lainkaan välitä siitä, että puolisoni jättää kaikki työt minun tehtäväkseni? Sano hänelle, että hän auttaisi minua.” Mutta Jeesus vastasi: ”Sinä huolehdit ja hätäilet niin monista asioista. Vain yksi on tarpeen. Puolisosi on valinnut hyvän osan, eikä sitä oteta häneltä pois.”*

Kutsutaan perheet keskustelemaan keskenään kertomuksen esiin nostamista ajatuksista pohdintakysymysten avulla. Kysymyksinä voi käyttää esimerkiksi muutamaan näistä:

* Oletko sinä ollut joskus lähellä tekstin kuvaamaa tilannetta?
* Kumpi vanhemman rooli sinulle on tutumpi?
* Tunnistatko jotain molemmista puolista itsessäsi?
* Missä kohtaa kertomus puhuttelee sinua eniten?
* Mitä ajatuksia tai tunteita teksti nostaa sinussa esiin?
* Voisiko molempien vanhempien valinnasta sanoa, että hän on valinnut hyvän osan?
* Voisivatko vanhemmat valita saman roolin? Mitä silloin tapahtuisi?
* Millaiseen rooliin vanhemmalla on mahdollisuus asettua, kun kotona on yksi vanhempi?
* Mitä minä tarvitsen, jotta voisin valita itselleni sopivan roolin?
* Milloin toimeliaan Martan rooli on tuntunut sinusta hyvältä, milloin kuuntelemaan asettuneen Marian?
* Vinkki: Millainen bibliodraama tai jokin muu draamatyöskentely tekstin äärellä voisi syntyä?

### Armonvakuutus

Kaikkien arjen tehtävien ja järjestelyiden, moninaisten ristiriitaisten tunteiden ja riittämättömyyden kokemusten keskellä saamme asettua Jumalan eteen kuin pehmeälle viltille. Hän katsoo meitä rakastaen ja silittää lempeästi. Hänen rakkautensa on kuin lämmin peitto, joka ympäröi meitä silloinkin, kun tuntuu, että kaikki on pielessä ja en jaksa enkä osaa. Psalmin sanat lupaavat: “Jätä taakkasi Herran käteen, hän pitää sinusta huolen.” (Ps. 55.23)

### Uskontunnustus

### Rukous

Tämä rukous rukoillaan piirtämällä lapsen selkään tai vatsalle lempeällä kosketuksella. Tunnustele rauhassa, millaisesta kosketuksesta vauvasi pitää ja mikä häntä rauhoittaa. Rukous löytyy kirjasta Mestaripiirros, Aitlahti & Reinikainen, Lasten keskus 2022

(Laske aluksi kämmenet selälle)

Tässä olen, (silitä molemmilla käsillä pään päältä yläselälle saakka)

silitä mua. (jatka silittämistä)

Anna hyvän tapahtua. (vie kämmenet alaselältä ylös kuin suihkulähteen vesi)

Kiitos ilosta, (viilistä sormenpäillä selällä)

yhdessäolosta, (tuo kämmensyrjät kuppeina kyljiltä keskelle ympyräksi)

elämän suuresta seikkailupolusta. (piirrä sormella mutkittelevaa polkua selälle)

 Pidä huolta (silitä kämmenellä suurta ympyrää selälle)

rakkaistani, (jatka silittämistä)

suojele hellästi nukkuessani. (silitä molemmin käsin pitkin vedoin ylhäältä alas).

Aamen.

(Laske kämmenet selälle)

### Isä meidän

### Siunaaminen tai ehtoollinen alttarilla

Vauvat läheisineen kutsutaan alttarille siunattaviksi. Siunaamisen aikana soi musiikki:

* Sinua heijaan, silitän KM 3
* Tässä olen, silitä mua

Jos kirkkohetki toteutetaan messuna, kaikki kutsutaan ehtoolliselle. Vauvat voidaan siunata ehtoollisen aikana.

### Siunaus ja lähettäminen

Lähettämisessä liitytään yhdessä Herra siunaa minua -laulun (LV 86) sanoihin. Pyydämme: ”Varjele jokaisen teitä,” nyt ja aina.